ปีใหม่ไทย ท่องเที่ยวฟื้น สะพัดหมื่นล.
ศูนย์วิจัยกสิกรไทย คาดเงินสะพัดภาคท่องเที่ยวในช่วงเทศกาลปีใหม่ 2560 มูลค่ารวม 6.23 หมื่นล้าน จากคนไทยและต่างชาติ
29 ต.ค. 2565

ศูนย์วิจัยกสิกรไทย คาดเงินสะพัดภาคท่องเที่ยวในช่วงเทศกาลปีใหม่ 2560 มูลค่ารวม 6.23 หมื่นล้าน จากคนไทยและต่างชาติ
ศูนย์วิจัยกสิกรไทย ประเมินสถานการณ์และแนวโน้มนักท่องเที่ยวช่วงเทศกาลปีใหม่ 2560 ว่า ในเดือน ธ.ค.นักท่องเที่ยวต่างชาติจะเดินทางมาเที่ยวในไทยมากที่สุด คาดว่าในช่วง 7 วันของเทศกาลไปีใหม่ชาวต่างชาติจะเข้ามาไทยเพิ่ม 1.3% จากช่วงเทศกาลปีใหม่ปีก่อนหน้า สำหรับเม็ดเงินที่จะสะพัดไปยังพื้นที่ต่างๆ อาจมีมูลค่าประมาณ 3.83 หมื่นล้านบาท เติบโต 3.7% จากปีก่อน แต่การเดินทางมาของนักท่องเที่ยวระยะใกล้ อย่างมาเลเซีย สิงคโปร์ อาจลดลงบ้างจากค่าเงินริงกิตที่อ่อนค่า ส่วนนักท่องเที่ยวจีนที่ลดลงจากการปราบปรามทัวร์ศูนย์เหรียญเริ่มฟื้นในตลาดระดับบน
สำหรับบรรยากาศการเดินทางท่องเที่ยวของคนไทย ได้รับปัจจัยสนับสนุนจากมาตรการของภาครัฐ เช่น การประกาศวันหยุดเพิ่มเติมเป็น 4 วัน มาตรการกระตุ้นตลาดไทยเที่ยวไทย และมาตรการภาษีเพื่อสนับสนุนการท่องเที่ยวช่วง 1-31 ธ.ค. 2559 รวมทั้งกิจกรรมประชาสัมพันธ์แหล่งท่องเที่ยวในประเทศ มีส่วนช่วยให้คนตัดสินใจเที่ยว
ทั้งนี้ คาดว่าเทศกาลปีใหม่คนไทยจะเดินทางเที่ยวในประเทศเพิ่มขึ้น 8.6% จากปีก่อน ก่อให้เกิดเม็ดเงินสะพัดประมาณ2.4 หมื่นล้านบาท เติบโต 9.1% จากปีที่แล้ว รวมเม็ดเงินจากการท่องเที่ยวของต่างชาติและไทยในพื้นที่ี่ต่างๆ แล้ว คาดว่าจะเกิดเม็ดเงินสะพัดมูลค่า 6.23 หมื่นล้านบาท เพิ่มขึ้น 5.7% จากปีที่แล้ว เป็นโอกาสกระตุ้นยอดขายของโรงแรม บริการที่พักรูปแบบอื่น และบริการเกี่ยวเน่ื่อง